O‘zbekiston futbol bo‘yicha Turkiya Superkubogiga mezbonlik qilishi mumkin

O‘zbekiston futbol assotsiatsiyasida (O‘FA) 9-fevral kuni birinchi vitse-prezident Ravshan Ermatov hamda Turkiy Kengash bosh kotibi Bagdad Amreyev boshchiligidagi delegatsiya o‘rtasida uchrashuv bo‘lib o‘tdi.

Uchrashuvda Turkiy Kengash a’zo mamlakatlarida sportni, xususan futbolni rivojlantirish va ommalashtirish, terma jamoalar hamda klublar o‘rtasida xalqaro musobaqalarni tashkil etish, futbol hakamlarini qayta tayyorlash va o‘zaro tajriba almashish, futbol assotsiatsiyalari va federatsiyalari o‘rtasida har tomonlama hamkorlikni yo‘lga qo‘yish masalalari muhokama qilindi.
Suhbat davomida tashkilotga a’zo mamlakatlar milliy va turli yosh toifasidagi terma jamoalari o‘rtasida xalqaro musobaqalar tashkil etish imkoniyatlarini ko‘rib chiqish masalasiga alohida to‘xtalib o‘tildi.
Shuningdek, Bagdad Amreyev Turkiya Superkubogini O‘zbekistonda o‘tkazish bo‘yicha Turkiy Kengash muzokaralar olib borib, tashkilot homiyligida mazkur bahsni O‘zbekistonda bo‘lib o‘tishini ta’minlash yuzasidan o‘z takliflarini berdi.
O‘z navbatida, Ravshan Ermatov Turkiy Kengash bosh kotibiga tashrif va samimiy suhbat uchun minnatdorchilik izhor etdi hamda O‘FA yuqorida tilga olingan takliflar yuzasidan o‘zaro hamkorlik qilishga tayyor ekanligini bildirdi.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!